**Certificazion linguistiche**

**de Lenghe Furlane**

**Simulazion de prove**

**Nivel C1**

Espression scrite

|  |  |
| --- | --- |
| Espression scrite | **Nivel** **C1** |

**Informazions su la prove**

Inte prove di espression scrite i candidâts a varan di scrivi un test leât a un teme, daûr des indicazions dadis de comission.

La gridele chi sot e furnìs altris dâts utii:

|  |  |
| --- | --- |
| **Durade massime de prove** | 90 minûts |
| **Minim dai ponts** | 24 |
| **Massim dai ponts** | 40 |

Tes pagjinis seguitivis si ripuarte un esempli di prove.

|  |  |
| --- | --- |
| Espression scrite | **Nivel** **C1** |

1. **Inteligjence artificiâl, fra maraveis e pericui**

Aromai si fevele simpri di plui de inteligjence artificiâl: se in principi al jere un teme che al gjenerave timôrs e perplessitâts, vuê al fâs mancul pôre e al è deventât un argoment cuasi cuotidian. Come tantis tecnologjiis, però, ancje cheste e rapresente un imprest cuntun potenziâl impressionant, che daûr di cemût che al è doprât al pues puartâ a risultâts straordenaris ma ancje a grancj pericui. Cuale ise la tô opinion su chest argoment? *(Scrîf almancul 300 peraulis)*

1. **Fâs un struc dal articul**

**Une aziende agricule in mont che “A ven a fâsi”**

No mancjin bielis novitâts sù pes monts de Cjargne. Cheste volte o sin in malghe Daude, indulà che Sara Piazza, une zovine di 30 agns, e je lade a stâ cu lis sôs 50 vacjis par passâ la stagjon estive. “O sin tarts, par vie che la burocrazie nus à ralentâts, ma o speri cu la prossime setemane di scomençâ a fâ la scuete e il formadi”, nus dîs Sara, ai 20 di Lui.  
A 16 agns Sara e à molât la scuele par lâ a vore. E à gjestît par 12 agns un bar che al à sierât par vie dal Covid. “Intun ciert sens – e dîs – o vevi bisugne di distacâmi de int dal bar… za fa sîs agns o ai viert la aziende agricule e o ai pensât di clamâle “A ven a fâsi” propit parcè che o soi partide dal nuie e par câs. Il gno om al voleve cjoli cjavris, jo un pony. Dopo o vin vude la ocasion di comprâ trê vacjis di un che al jere daûr a sierâ la ativitât, e di chel moment mi soi inamorade di chestis bestiis.

|  |  |
| --- | --- |
| Espression scrite | **Nivel** **C1** |

Prime di vignî in malghe o vevi dome vacjis di cjar, une sielte obleade parcè che il camion dal lat nol rivave inte stale che o vin a Cjaçâs. Cumò in malghe o ai ancje vacjis di lat. Fin cumò no podevin permetisi di cori ancje par puartâ il lat, stant che la nafte e costave cuasi 2 euros al litri e il lat 0,50. Chest an, si cambie! Par tornâ a Cjaçâs si sin organizâts cun altris cuatri stalis che a menin il lat te latarie di Enemonç. Ur domandìn di puartâ ancje il nestri lat: lôr lu fasin une setemane parom, e nô ur paìn la nafte. Pal moment la latarie di Sudri no à chê di vignî a cjoli il lat ca di nô, e duncje si organizìn di bessôi.”  
Sara, cul om e cui doi fîs piçui, e je a stâ a Cjanive di Tumieç, a 10 minûts di machine de stale “ma – e conte Sara – e je intun puest avonde fûr di man, e al tocje lâ sù cuntun mieç piçul parcè che se no no si passe jenfri lis cjasis che a son prin de stale. Ogni robe e je complicade, ma jo no moli! Al è ancje dificil stâi daûr ae burocrazie, cumò che al è dut eletronic: chê altre dì o vevi di vendi dôs vacjis e no mi risultave sierât un tratament fat tal 2020… par chest no podevi vendilis. A fuarce di vitis o soi rivade insom. Se dopo lis vacjis a risultin a passonâ, o scuen impensâmi di compilâ un model almancul cuatri dîs prin di vendilis: model che al à dopo di jessi validât… in sumis, al è dut avonde complicât par un che al scuen lavorâ ducj i dîs dal an!”  
Vie pal Invier, la svearine di Sara e sune aes 5:30. Tor lis 6:15 e fâs jevâ i fruts, ju sisteme pal asîl e ju lasse li di sô mari: jê e va inte stale fin aes 10, e dopo e torne des 4 dopomisdì aes 7 di sere.  
“La idee e je che il prossim an ancje il gno om mi dedi une man: cumò al lavore in fabriche a turni a Osôf e mi jude cuant che al pues. In malghe al ven cuant che al cumbine cui turnis. Pal moment o soi dome jo cui fruts” e dîs ridint Sara, a dimostrazion che di zoventût coragjose e plene di voie di fâ a ‘nd è ancjemò.

*(Scrîf di un minim di 180 peraulis a un massim di 250)*

*(*Articul gjavât fûr e adatât dal sît de *La Patrie dal Friûl*:

<https://www.lapatriedalfriul.org/une-aziende-agricule-in-mont-che-a-ven-a-fasi/>*)*