**Certificazion linguistiche**

**de Lenghe Furlane**

**Simulazion de prove**

**Nivel C1**

Espression orâl

|  |  |
| --- | --- |
| Espression orâl | **Nivel** **C1** |

**Informazions su la prove**

Inte prove di espression orâl si aciertin e si valutin la abilitât comunicative e la paronance de lenghe fevelade. I candidâts a àn di dimostrâ chês capacitâts cuntun colocui sul argoment gjavât fûr a sorte dai stes candidâts fra chei individuâts de comission.

La gridele chi sot e furnìs altris dâts utii:

|  |  |
| --- | --- |
| **Durade massime de prove** | 15 minûts |
| **Minim dai ponts** | 24 |
| **Massim dai ponts** | 40 |

Tes pagjinis seguitivis si ripuarte cualchi esempli di prove. Te prove di certificazion, il candidât al varà di disvilupâ dome un argoment.

|  |  |
| --- | --- |
| Espression orâl | **Nivel** **C1** |

1. **I fruts e l’ûs des gnovis tecnologjiis**

La dipendence dai tablets e dai smartphones e pues tacâ za di picinins, ma in dì di vuê nissun al cognòs ancjemò ben lis consecuencis sul disvilup mentâl dai fruts. Cuâi puedino jessi par te i pericui tal cognossi il mont e disvilupâ il propri pinsîr cence vê fat prin une esperience direte?

1. **Lûs e ombris dai social networks**

Ancje se lis rêts sociâls, o social networks, a son stadis ideadis cun chê di disvilupâ e facilitâ lis relazions fra lis personis, massime fra i zovins, plateformis tant che Tik Tok, Instagram o Facebook a puedin puartâ a problemis di caratar psicologjic o sociâl. Sul imprin lis comunitâts online a son ospitâls, cui che al jentre a fâ part di chestis rêts si sint ben, content, ma po si tachin a trascurâ lis amiciziis e i leams de vite reâl, passant simpri plui timp denant dal pc o dal telefonut. Cuant che al sucêt, il pericul di sprofondâ a pôc a pôc in episodis di depression o in altris patologjiis al devente grant, massime se si va indenant a fâ paragons cun dut ce che lis personis a fasin e a mostrin online. Comente.

|  |  |
| --- | --- |
| Espression orâl | **Nivel** **C1** |

1. **Machinis eletrichis, mancul incuinament?**

La cuistion leade aes machinis eletrichis e je une vore atuâl e dibatude: di une bande a son chei che a supuartin cheste modalitât di traspuart, di chê altre chei che no le calcolin ancjemò tant che une vere alternative ecologjiche. Cualchidun al crôt che cui veicui eletrics lis emissions di CO2 inte atmosfere si sbassaran une vore e che al bastarà chest risultât par fâju deventâ la uniche soluzion pal traspuart individuâl tal avignî. Altris, invezit, a pensin che lis batariis eletrichis a sedin un probleme a nivel ecologjic, par doi motîfs: lis batariis des machinis eletrichis no si puedin riciclâ, e in plui la lôr produzion e à un impat fuart sul incuinament ambientâl. Se duncje no si rive a riciclâlis, il pericul pal ambient al devente une vore alt. Ce pensistu?